Document ID: /roh_data/filtered/fineweb-2-filterrobots_roh.jsonl.gz/56801

En Svizra dura la stad mintgatant dal matg fin a l'october – betg per ils turists, mabain per la muaglia che vegn messa ad alp. En la regiun da la Gruyère exista l'alpegiada gia dapi il temp medieval. Tradiziunalmain è ella colliada cun la producziun da chaschiel, surtut da las sorts «Gruyère d’alpage» e «Vacherin fribourgeois». La vita en la tegia d'alp stat sut la tgira dal signun e pretenda enconuschientschas profundas da las muntognas e da la muaglia.
En las Prealps, en il Giura u en la Savoia furma la tradiziun da l'economia d'alp la basa per differentas abilitads e cumpetenzas che s'expriman er en chanzuns (per exempel en la famusa Lioba / «Ranz des vaches») ed en il mantegniment da las tegias d'alp (entagls, tagliar schlondas e.u.v.). Vitiers vegnan – tut tenor la stagiun – las tradiziuns sco la chargiada e la stgargiada d'alp u il solstizi, nua ch'i vegn encurunada la pli bella vatga da la scossa. La buna vendita dal Gruyère a l'exteriur ha dà in schlantsch supplementar a questas tradiziuns.
L'onn 1762 è il pled «Gruyère» schizunt vegnì integrà en il vocabulari da l'Académie française – entant ch'il Gruyère vegn anc adina numnà simplamain «chaschiel» en la regiun da la Gruyère! Pervi dal svilup da las chascharias giu la Bassa a partir dal 19avel tschientaner, pervi da l'Emprima guerra mundiala e pervi da la politica agrara malsegira era l'economia d'alp adina puspè exponida a grond squitsch. Perquai ch'il famus «Gruyère d’alpage AOC» vegn anc oz producì sin il fieu da laina en var 30 tegias d'alp po la tradiziun dentant vegnir cuntinuada. Uschia è ella francada en ina realitad sociala plain vita, colliada stretgamain cun la culissa d'ina cuntrada impressiunanta e cun in product da renum mundial.